b'\n_START_ARTICLE_\nLeena Huovinen\n_START_PARAGRAPH_\nLeena Marketta Huovinen, o.s. Hiltunen  (s. 19. elokuuta 1963 Savonlinna) on suomalainen yliopisto- ja kisapappi._NEWLINE_Huovinen syntyi postivirkamies Risto Huovisen ja korvausk\xc3\xa4sittelij\xc3\xa4 Helvi K\xc3\xa4yhk\xc3\xb6n perheeseen. H\xc3\xa4nen puolisonsa vuodesta 1988 on toimittaja Timo Huovinen. Ylioppilaaksi Leena Huovinen tuli 1983 ja valmistui teologian maisteriksi Helsingin yliopistosta 1992. H\xc3\xa4n toimi Helsingin yliopiston Lahden tutkimuskeskuksen opintosihteerin\xc3\xa4 1993\xe2\x80\x931994, Helsingin NMKY:n projektisihteerin\xc3\xa4 1995\xe2\x80\x931997 ja Helsingin hiippakunnan ja kirkkopalvelujen hiippakunnallisena opintosihteerin\xc3\xa4 1997\xe2\x80\x931998. Helsingin seurakuntayhtym\xc3\xa4n yliopistopappi Helsingin yliopistossa h\xc3\xa4n on ollut vuodesta 1998. Huovinen valittiin Vuoden papiksi 2007. Kirkkohallituksen nimitt\xc3\xa4m\xc3\xa4ksi kisapapiksi h\xc3\xa4n tuli vuonna 2004. H\xc3\xa4nen edelt\xc3\xa4j\xc3\xa4ns\xc3\xa4 t\xc3\xa4ss\xc3\xa4 teht\xc3\xa4v\xc3\xa4ss\xc3\xa4, Suomen ensimm\xc3\xa4inen kisapappi vuodesta 1972, oli G\xc3\xb6ran Hellberg.'